ΓΡΑΠΤΗ ΕΡΩΤΗΣΗ E-2236/98

υποβολή: Hans Lindqvist (ELDR) προς την Επιτροπή

(16 Ιουλίου 1998)

Θέμα: Κανόνες για την επεξεργασία της ρέγγας με τη μέθοδο της ζύμωσης

Από 1ης Ιουλίου 1998, η ρέγγα που έχει υποστεί ζύμωση θα υπόκειται στους ίδιους κανόνες όπως και τα άλλα προϊόντα ιχθύων στην ΕΕ. Αυτό σημαίνει ότι δεν θα επιτρέπεται η διατήρηση της ρέγγας, που πρόκειται να πωληθεί σε καταστήματα τροφίμων, σε παλαιά ξύλινα βαρέλια, μέθοδος που χρονολογείται από το 1500, ούτε θα επιτρέπεται η επεξεργασία της σε χώρους με ξύλινα πατώματα, όπως σε παλιά λεμβοστάσια. Αυτό συνεπάγεται την εξαφάνιση χιλιόχρονου επαγγέλματος και παράδοσης στη Σουηδία. Ιδιαίτερα δύσκολη γίνεται η κατάσταση για τους ντόπιους μικρούς παραγωγούς. Η ΕΕ υποστηρίζει την επικουρικότητα και ισχυρίζεται ότι δεν ασχολείται με λεπτομέρειες, αλλά στην πράξη κάνει το αντίθετο.

Πιστεύει η Επιτροπή ότι η εν λόγω λεπτομερής ρύθμιση συμβιβάζεται με την επικουρικότητα; Εάν όχι, προτίθεται η Επιτροπή να καταργήσει την οδηγία για τη ρέγγα που έχει υποστεί ζύμωση;

Κοινή απάντηση

του κ. Fischler εξ ονόματος της Επιτροπής

στις γραπτές ερωτήσεις E-2234/98 και E-2236/98

(21 Σεπτεμβρίου 1998)

H oδηγία 91/493/ΕΟΚ της 22 Ιουλίου 1991, για τον καθορισμό των όρων υγιεινής για την παραγωγή και την εμπορία αλιευτικών προϊόντων(1) δεν περιέχει καμία ειδική διάταξη που να απαιτεί τσιμεντένιο πάτωμα. Εναπόκειται στις εθνικές αρχές να κρίνουν πότε το πάτωμα συμφωνεί με τους κανόνες υγιεινής της οδηγίας.

Περαιτέρω η οδηγία δεν περιέχει ρητές απαιτήσεις για τη χρήση πλαστικών βαρελιών.

Το κεφάλαιο III του παραρτήματος, το οποίο καθορίζει τους γενικούς όρους για τις εγκαταστάσεις, αποφασίζει στο σημείο 2 παράγραφος α) ότι οι εγκαταστάσεις διαθέτουν "σε περιοχές όπου τα προϊόντα υφίστανται επεξεργασία, παρασκευάζονται και μεταποιούνται: (α) αδιάβροχα πατώματα τα οποία μπορούν να καθαριστούν και να απολυμανθούν εύκολα και είναι τοποθετημένα με τέτοιο τρόπο ώστε να επιτρέπουν την αποστράγγιση από το νερό ή να είναι εξοπλισμένα έτσι ώστε να απομακρύνεται το νερό".

Το κεφάλαιο IV παράγραφος 6 περίπτωση γ) και το κεφάλαιο VI παράγραφος 2 του παραρτήματος, αποφασίζει αντίστοιχα ότι:

"6. Αλάτισμα(γ) Κάθε κιβώτιο που χρησιμοποιείται για αλάτισμα ή βάπτισμα σε άλμη πρέπει να κατασκευάζεται κατά τρόπο ώστε να αποκλείεται η μόλυνση του κατά τη διαδικασία αλατίσματος ή βαπτίσματος σε άλμη.

2. Τα υλικά συσκευασίας και τα προϊόντα τα οποία θα έρθουν σε επαφή με τα αλιευτικά προϊόντα πρέπει να συμφωνούν με όλους τους κανόνες υγιεινής και ιδιαίτερα:

- δεν πρέπει να έχουν χαρακτήρα που να βλάπτει τα οργανοληπτικά χαρακτηριστικά των αλιευτικών προϊόντων,

- δεν πρέπει να μεταδίδουν στα αλιευτικά προϊόντα ουσίες βλαβερές για την ανθρώπινη υγεία,

- πρέπει να είναι αρκετά στερεά ώστε να προστατεύονται επαρκώς τα αλιευτικά προϊόντα."

Η κοινοτική νομοθεσία στον τομέα αυτό δεν σκοπεύει να υπονομεύσει την παραγωγή ενός παραδοσιακού σουηδικού προϊόντος, εφόσον συμφωνεί με τους κανόνες υγιεινής των τροφίμων. Περαιτέρω οι ανωτέρω διατάξεις αφήνουν στις σουηδικές αρχές επαρκή περιθώρια ερμηνείας για την εφαρμογή τους και η Επιτροπή πιστεύει, επομένως, ότι έχει τηρηθεί η αρχή της επικουρικότητας.

(1) ΕΕ L 268 της 24.9.1991.